Title: Budapest-Zágráb
Description: A horvát-magyar közös múlttal kapcsolatban 1999 és 2004 között született művelődéstörténeti esszéit gyűjtötte közös kötetbe Kiss Gy. Csaba egyetemi tanár, amelyet a szerző hetvenedik születésnapja alkalmából jelentet meg a Nap Kiadó. Az első részben, Öt év - száz utazás cím alatt azon rövidebb írások kaptak helyet, amelyek a szerző horvátországi utazásai kapcsán tartalmaznak az országgal, a horvátokkal és a közös múlttal kapcsolatos benyomásokat, emlékeket. Egy külön egység Zágrábbal foglakozik: hogy miként kínálják a horvátok Zágrábot a magyar látogatóknak, mit tudunk a zágrábi németek történetéről, a város kék színű villamosairól, a főtéren álló Jellasics-szoborról és a volt horvát bán mai képéről a horvát történelemkönyvekben, a magyar nyomokról Zágrábban, a város egyik emblémájának számító katedrálisról, vagy Tito marsall emlékéről és képéről egy nemrég róla készült filmben. A Zágrábon túl cím alatt a fővároson kívüli területekre vonatkozó témákról olvashatunk, mint például Alsódomború elfeledett magyar költőjéről, Somlyó Zoltánról, Újlak kultúrtörténetéről, Túrmező kultuszáról, Buccari magyar gályarabjairól vagy a magyar Abbáziáról (Opatijáról). Az utolsó részben (Társország) szó esik még a horvát címerről, a "magyarón" fogalmáról és jelentőségéről, a Horvátország és Magyarország közötti társországi viszonyról, vagy éppen arról, hogyan is látnak minket a horvátok. A kötet végén megtaláljuk a benne szereplő horvát és egyéb szláv személyek ábécébe rendezett, rövid életrajzi magyarázattal is ellátott listáját.
Subjects: Civilization, Hungarian influences, Relations, International relations
Places: Croatia, Hungary